钦定古今图书集成/明伦汇编/官常典/第562卷 > 王承元
## 钦定古今图书集成/明伦汇编/官常典/第562卷 > 王承元

指目之。承宗死，未发丧，大将谋取帅他姓，参谋崔燧
与诸校计，以祖母凉国夫人李命承元嗣，承元泣且
拜不受。诸将牢请，承元曰：‘上使中贵人监军，盍先请，
监军至，又如命。乃谢曰：‘诸君不忘王氏以及孺子，苟
有令，其从我乎’’？”众曰：“惟所命。”乃视事牙阖之偏，约左
右不得称留后，事一关参佐。密表请帅于朝，穆宗诏
起居舍人柏耆宣尉，授承元检校工部尚书、义成军
节度使。北镇以两河故事胁诱，承元不纳，诸将皆悔。
耆至，士哭于军。承元令曰：“诸君不欲我去，意固善。虽
然，格天子诏我，获罪奈何？前李师道有诏赦死，欲举
族西，诸将止弗遣，他日乃共杀之。今君等幸置我，无
与师道比。”乃遍拜诸将，诸将语塞，承元即出家赀尽
赐之，斩不从命者十辈，军乃定。于是谏议大夫郑覃
宣尉，赐其军钱百万缗，赦囚徒，问孤独废疾不能自
存者粟帛有差。承元去镇，左右裒器币自随，承元使
空褚母留入朝，昆弟拜刺史者四人，位于朝者四十
人。祖母入见，帝命中宫礼赉异等。徙承元鄜坊丹延
节度，俄徙凤翔。凤翔右袤泾、原，地平少岩险，吐蕃数
入盗。承元据胜地为障，置守兵千，诏号临汧城。府郛
左百贾州聚，异时为卤剽，敓至燎烽相警，承元版堞
缭之，人乃告安。以劳封岐国公。太和初，祖母丧，诏曰：
“武俊当横流时，拯定奔溃，功在史官。今李不幸，赠恤
宜加厚。且给仪仗以葬。”五年，徙节平卤、淄青。始，盐禁
未尝行两河，承元请归有司，由是兖、郓诸镇皆奉法。
承元资仁裕，所至爱利。卒，年三十三，赠司徒。